F’laqgħa mal-Assoċjazzjoni tal-Lukandi u r-Ristoranti (MHRA) il-Prim Ministru Joseph Muscat qal li n-negozji jistgħu jserrħu rashom li nhar it-Tnejn li ġej mhux se jkun hemm sorpriża fil-budget u l-kontijiet tad-dawl u l-ilma se jkun qed jorħsu għan-negozji wkoll. Qal li dan qed issir biex jiġu inċentivati n-negozji. Dr Muscat fisser kif it-tnaqqis li sar fil-kontijiet tad-dawl u l-ilma għall-familji wassal biex jkun hemm rata ta’ inflazzjoni baxxa u dan ġie rifless fil-kumpens tal-għoli tal-ħajja ta’ din is-sena. Il-Prim Ministru spjega kif il-budget li jmiss il-Gvern jrid joħloq sistema u qafas li bih aktar nies jidħlu fid-dinja tax-xogħol filwaqt li oħrajn ma jibqgħux dipendenti fuq il-benefiċċji soċjali. Qal li dan il-Gvern irid jippremja l-bżulija. Dwar it-turiżmu, il-Prim Ministru qal li fil-‘World Travel Market’ li saret fil-jiem li għaddew f’Londra, Malta kienet preżenti ħafna u l-interess lejn Malta dejjem qed jiżdied. Qal li ċ-ċifri ta’ turisti għall-gejjieni jidru pożittivi iżda l-Gvern aktar qed iħares lejn il-kwalità. Sostna li l-Gvern irid li jsir aktar investiment fl-infrasturttura tal-pajjiż biex jitjieb il-prodott turistiku Malti.